
E L Ő T E R J E S Z T É S

Sülysáp Város Önkormányzata Képviselő-testületének

2015. február  19-én tartandó munkaterv szerinti ülésére

5. napirendhez

Tárgy: Sülysáp Város Önkormányzata 2015. évi költségvetésének elfogadása 
Tisztelt Képviselő-testület!

Az Országgyűlés az Alaptörvény 36. cikk (1) bekezdése alapján megalkotta a Magyarország 2015. évi központi költségvetésről szóló 2014. évi C. törvényt (Költségvetési törvény), mely 2015. január 1-jén lépett hatályba. 
Az államháztartásról szóló 2011.évi CXCV. törvény (Áht.) 24. § (2) bekezdése alapján a polgármesternek a Költségvetési törvény hatályba lépését követő 45. napig, azaz 2015. február 15-éig kell benyújtania az önkormányzati költségvetés tervezetet Képviselő-testületnek. (Elfogadására határidő nincs, de amennyiben március 15-éig sem kerül elfogadásra, az Áht. különböző kisegítő, illetve szankciós rendelkezései lépnek hatályba fokozatosan.)
A tervezés az elmúlt év óta az államháztartás számviteléről szóló 4/2013. (I. 11.) Korm. rendelet alapján történt. Ennek legszembeötlőbb jellemzője, hogy a bevételek és kiadások rovatrendek szerinti csoportosításban szerepelnek. A rovatrend egy „szűkebb” gyűjtés, több olyan tétel és rovatrend van, ami inkább nevezhető „gyűjtő” tételnek, mint konkrét bevételnek vagy kiadásnak (pl. „A tulajdonosi bevételek” rovat magában foglalja, a lakbéreket, a földhasználatot, egyéb bérbeadást, piac bevételt). 

Az Áht. 28. § (5) bekezdése alapján a helyi önkormányzat által irányított költségvetési szerv elemi költségvetését a polgármester hagyja jóvá, ezért a bemutatott táblázatok közül, az intézményi táblák csak tájékoztató jellegűek, azokat a Képviselő-testületnek nem kell elfogadnia csak a kiemelt előirányzatok főszámait (személyi, dologi, felhalmozási kiadások). 

Az intézmények elemi költségvetésének egyeztetése megtörtént, a létszám és a költségvetési főösszegek jegyzőkönyvben rögzítésre kerültek.

A Költségvetési törvény 36. § (1) az Országgyűlés a helyi önkormányzatok működéséhez és ágazati feladatainak ellátásához a Magyarország helyi önkormányzatairól szóló 2011. évi CLXXXIX. törvény 117. § (1) bekezdésében meghatározottak szerint nyújtandó támogatások jogcímeit a 2. melléklet szerint állapítja meg.
E melléklet áttekintése során megállapítható volt, hogy a fő támogatási összegek szinte forintra azonosak az elmúlt éviekkel, egy-két ponton került sor korrekcióra. Sajnos a szociális ágazat régóta várt konszolidációja idén sem történik meg. (Az állami támogatások várható összegeit külön munkafüzetlapon mutatjuk be a mellékletben.)
Fontos kiemelni emellett, hogy miután a korábbi normatív támogatási rendszerről az állam áttért az ún. feladatfinanszírozásra, egyre szűkebb a mozgástér az állami támogatások felhasználásában. Idén ez további szigorításra került, immár az önkormányzati hivatal működésének támogatása is a cím szerinti célhoz kötötten kerülhet csak felhasználásra.
Az előterjesztett tervezetre térve, a közhatalmi bevételek tervezése bázis alapon történt, a korábbi évek adatai alapján, a fizetési hajlandóság figyelembe vételével. Az intézményi működési bevételeknél azokat a mutatókat vettük figyelembe, amelyek alapján a díjak és szolgáltatások kiszámlázásra kerülnek.  
Sülysáp Város Önkormányzatának tervezett eredeti bevételi és kiadási előirányzata:
1.092.717 e Ft.
Bevételek részletezése:

Működési célú támogatások államháztartáson belülről: 492.757 e Ft 
A kötött és szabad felhasználású állami normatívákat tartalmazza. Az adóerőképesség miatt a 2015. évben is csökkent az állami normatíva 17.287 e Ft-tal, ami azt jelenti, hogy a kötelezően ellátandó feladatokat a saját adóbevételekből kell finanszírozni.
Felhalmozási célú támogatások államháztartáson belülről: 111.321 e Ft

Ezen a rovaton azokat a bevételeket számoljuk el, amelyeket fejlesztési célra kapunk. Itt került megtervezésre a 2014. évben befejezett piacfejlesztés támogatása 44.000 e Ft-tal, a Kápolna utcai partfal vis maior támogatása 45.460 e Ft-tal, a konzorciumi keret között megvalósuló ASP projekt, valamint az ÁROP projekt, amelynek elszámolását követően még 21.861 e Ft-ra számíthatunk.

Közhatalmi bevételek: 185.650 e Ft
Itt a helyi adók az átengedett adók, a mezőőri járulék, az ebrendészeti hozzájárulás, valamint a késedelmes fizetésekhez kapcsolódó pótlékok és bírságok kerültek megtervezése. A tervezés a tapasztalati számok alapján történt, az éves teljesülés várhatóan 100 %-os lesz.
Működési bevételek: 102.503 e Ft

Működési bevételek elsősorban az intézményi ellátások - bölcsődei térítési díj, gyermekétkeztetés, idősek nappali ellátása, szociális étkeztetés, vendégebéd ​- bevételeiből származnak. 
Az önkormányzatnál megjelenő 30.000 e Ft-os bevétel a közfoglalkoztatottak bérének és járulékainak megtérítése, a 28.000 e Ft a piaci helypénzből, a tornacsarnok bérbeadásából, haszonbérleti szerződésekből, lakbérekből és egyéb bérleti díjakból származó bevételeket tartalmazza. 
A közvetített szolgáltatás a telefonflotta dolgozóknak történő továbbszámlázása, valamint azok a közüzemi díjak, amelyek a bérbeadásokhoz kapcsolódnak, tehát szintén továbbszámlázást jelentenek.
Működési célra átvett pénzeszköz: 20.933 e Ft
A központi költségvetés alrendszeréből kapott támogatásokat tartalmazza, úgy mint az OEP-finanszírozás a védőnői és házi gyermekorvosi szolgálatra, valamint a mezőőri szolgálatra leigényelhető támogatások összege.
Finanszírozási bevételek: 179.553 e Ft

Az előző év szabad pénzmaradványa. A bank- és pénztárszámlák egyenlegeiből áll, ami korrigálva van a követelésekkel és kötelezettségekkel.

Kiadások részletezése:

Személyi juttatások: 301.796 e Ft
Tartalmazza Sülysáp Város Önkormányzata és intézményei dolgozóinak bérét, béren kívüli juttatásait, a költségtérítéseket és minden olyan személyi juttatást, amelyet a jogszabály bérjellegű kifizetésnek határoz meg. Mint tudjuk, a költségvetési szerveknél jogszabályok (Kjt., Kttv.) határozzák meg az illetményeket és egyéb pótlékokat, juttatásokat, nagyon kis létszámban van egyéb foglalkoztatottunk. A bérek tervezésénél a besorolási illetmények alapján, a kötelező előrelépések és pótlékok figyelembe vételével történt a tervezés.

Az előirányzat tartalmazza továbbá a választott tisztségviselők tiszteletdíját, és az egyéb külső személyi juttatásokat.
Munkaadót terhelő járulékok és szociális hozzájárulás: 79.242 e Ft

Az Önkormányzat és intézményei bérkifizetéseire eső közterheket tartalmazza.
Dologi kiadások: 196.111 e Ft
Ebből 127.465 e Ft az intézmények összes dologi kiadása, 68.646 e Ft pedig az Önkormányzat által közvetlenül ellátott feladatok dologi költsége. A működéshez, üzemeltetéshez és feladatellátáshoz szükséges kiadásokat tartalmazza: pl. a közüzemi díjak, a felmerülő karbantartási költségek, szükséges eszközbeszerzések kiadásai, szakmai anyagok beszerzése, a tervezett programok kiadásai. Illetve itt szerepelnek azoknak a szolgáltatásjellegű szerződéseknek a kiadásai is, amelyek folyamatosak: pl. munka- és tűzvédelem, üzemorvosi ellátás, ügyvédi munkadíj stb. A tervezésnél a korábbi év tényadatait, illetve ahol lehetőség volt erre, a 2015. évre már ismert összegeket vettük figyelembe.
Ellátottak pénzbeli juttatásai: 30.711 e Ft
A központi költségvetéstől állami normatív hozzájárulás címén kapott összeg került itt megtervezésre. 

Egyéb működési célú kiadások: 308.218 e Ft
Többek között tartalmazza a 118.377 e Ft erejéig fennálló kezességvállalásból adódó kötelezettségünket, 54.000 e Ft a Sülysáp Környéki Szociális Társulásnak átadott állami normatíva, melyet mi hívunk le.

100.841 e Ft az államháztartáson kívülre átadott támogatás, melyből 72.000 e Ft a TÁVÜSZ Kft. működési támogatása, a fennmaradó összeg a civil szervezetek támogatására elkülönített keretből, a helyi buszjárat támogatására szolgáló összegből és egyéb kisebb tételekből tevődik össze stb. Általános tartalék 35.000 e Ft
Beruházások: 102.227 e Ft
Az intézmények a feladatellátásukhoz használt ingatlanvagyont csak használatra kapták meg, a teljes vagyon az Önkormányzat könyveiben szerepel, ezért minden beruházást itt tervezünk és itt számolunk el. 

Betervezésre került 90.000 e Ft az utak helyreállítására, 2.000 e Ft az informatikai hálózat fenntartására és szükség szerinti bővítésére, az ASP projekt keretében egyéb eszközök és berendezések beszerzésére 8.844 e Ft, valamint ELMIB-részvények vásárlására 1.383 e Ft.

Felújítások: 73.911 e Ft
Ebből 50.511 e Ft a Kápolna utcai partfal építése, 500 e Ft a játszóterek eszközeinek felújítása, továbbá 22.900 e Ft került betervezésre többek között sportlétesítmények felújításának és bővítésének pályázati megvalósításához szükséges önrész biztosításához, illetve a Malom utca 26. szám alatti épület felújítására, a tűzoltószertár beruházási munkáinak befejezésére és a buszmegállók felújítására.

A tervezésnél a koncepcióban meghatározott takarékos gazdálkodás elve érvényesült, figyelembe véve, hogy a működés színvonala ne csökkenjen. 
Az intézményekkel történt egyeztetésnél figyelembe vettük a felmerülő igényeket, az intézményi költségvetések kisebb eszközbeszerzéseket, karbantartási és javítási munkákat is lehetővé tesznek. 
A beruházások között a legfontosabb célunk a csatornázás utáni útfelújítás, egyéb fejlesztések és felújítások a már korábban felmerült javaslatok alapján kerültek betervezésre.
Kérem a Képviselő-testületet a benyújtott költségvetési javaslat megtárgyalására, és a költségvetés elfogadására.
Sülysáp, 2015. február 13.

Horinka László s.k.


polgármester
MELLÉKLET

Sülysáp Város Önkormányzata Képviselő-testületének

…/2015 (II. …) önkormányzati rendelete

az önkormányzat 2015. évi költségvetéséről

Sülysáp Város Önkormányzatának Képviselő-testülete az Alaptörvény 32. cikk (1) bekezdésének a) és f) pontjával, valamint az államháztartásról szóló 2011. évi CXCV. törvény (a továbbiakban: Áht.) 23. § (1) bekezdésével kapott felhatalmazással és feladatkörében eljárva a következőket rendeli el:
1. Általános rendelkezések

(1) A rendelet hatálya kiterjed Sülysáp Város Önkormányzatára (a továbbiakban: önkormányzat), valamint az annak irányítása alá tartozó költségvetési szervekre. 

(2) Az önkormányzat irányítása alá tartozó költségvetési szervek:

a) Önállóan működő és gazdálkodó költségvetési szerv: Sülysápi Polgármesteri Hivatal.

b) Önállóan működő költségvetési szervek:

ba) Gólyahír Bölcsőde,
bb) Csicsergő Napköziotthonos Óvoda,

bc) Wass Albert Művelődési Központ és Könyvtár,

bd) Gondozási Központ,

be) Központi Konyha.
.

2. Az önkormányzat összesített 2015. évi költségvetése

A Képviselő-testület az önkormányzat önkormányzati szinten összesített 2015. évi költségvetési kiadási és bevételi főösszegét 1.092.717 ezer forintban állapítja meg.
(3) Az önkormányzat összesített 2015. évi költségvetési bevételei kiemelt előirányzatonként:

a) Működési bevétel
185.650 e Ft
            b) közhatalmi bevételek
185.650 e Ft
b) Központi költségvetésből származó támogatás
492.757 e Ft
c) Felhalmozási célú támogatás államháztartáson belülről
111.321 e Ft
d) Véglegesen átvett pénzeszközök
20.933 e Ft
e) Finanszírozási bevételek
179.553 e Ft
(4) Az önkormányzat bevételei részletesen az 1. mellékletben kerülnek bemutatásra.

(5) Az önkormányzat összesített 2015. évi költségvetési kiadásai kiemelt előirányzatonként:

a) Működési jellegű kiadások
916.579 e Ft
amelyből
aa) bér, személyi juttatások
301.796 e Ft
ab) munkaadókat terhelő járulékok és szociális hozzájárulási adó
79.742 e Ft
ac) dologi jellegű kiadások
196.112 e Ft
ad) ellátottak pénzbeli juttatásai
30.711 e Ft
ae) egyéb működési kiadások
308.218 e Ft
b) Felhalmozási jellegű kiadások: beruházás, fejlesztés
176.138 e Ft
(6) Az általános tartalék összege:
35.000 e Ft
(7) Az önkormányzat kiadásai címenként a 2. mellékletben kerülnek részletesen bemutatásra.

(8) Az önkormányzat 2015. évre összesített – közfoglalkoztatottak nélküli – létszám-előirányzatai:
a) átlagos statisztikai állományi létszám – átlaglétszám:
113 fő
b) az év utolsó napján foglalkoztatott záró statisztikai létszám:
113 fő
(9) Önkormányzatnál alkalmazottak 2015. évi létszám-előirányzatai:

a) védőnői szolgálat átlaglétszáma:
3 fő

b) gyermekorvosi szolgálat átlaglétszáma:
2 fő
c) mezőőri szolgálat átlaglétszáma: 
2 fő

d) piacfelügyelet átlaglétszáma:
1 fő

e) közfoglalkoztatottak átlaglétszáma:
25 fő
(10) Az önkormányzat irányítása alatt álló szervek dolgozóinak cafetéria juttatása 2015. évben:
a) köztisztviselők:
bruttó 200.000 Ft/év/fő
b) közalkalmazottak és Munka Törvénykönyve alá tartozók:
bruttó 77.424 Ft/év/fő
(11) A köztisztviselők illetménykiegészítésének mértéke a 2015. évben:
20 %

3. A Sülysápi Polgármesteri Hivatal 2015. évi költségvetése
A Képviselő-testület a Sülysápi Polgármesteri Hivatal 2015. évi 
a) költségvetési főösszegét 112.917 ezer forintban,

b) engedélyezett átlagos statisztikai állományi létszámát (polgármesterrel, alpolgármesterrel együtt) 25 főben  

állapítja meg.
(12) A Polgármesteri Hivatal 2015. évi költségvetési bevételi előirányzata (irányító szerv költségvetéséből kapott támogatás):
112.917 e Ft

(13) A Polgármesteri Hivatal 2015. évi költségvetési kiadásai kiemelt előirányzatonként:

a) bér, személyi juttatások
75.400 e Ft
b) munkaadókat terhelő járulékok és szociális hozzájárulási adó
20.010 e Ft
c) dologi jellegű kiadások
17.507 e Ft
4. A Gólyahír Bölcsőde 2015. évi költségvetése
A Képviselő-testület a Gólyahír Bölcsőde 2015. évi 
d) költségvetési főösszegét 41.181 ezer forintban,

e) engedélyezett átlagos statisztikai állományi létszámát 15 főben

állapítja meg.
(14) A Gólyahír Bölcsőde 2015. évi költségvetési bevételei kiemelt előirányzatonként:

a) irányító szerv költségvetéséből kapott támogatás
36.976 e Ft

b) intézményi működési bevétel
5.303 e Ft

(15) A Gólyahír Bölcsőde 2015. évi költségvetési kiadásai kiemelt előirányzatonként:

a) bér, személyi juttatások
24.803 e Ft
b) munkaadókat terhelő járulékok és szociális hozzájárulási adó
6.565 e Ft
c) dologi jellegű kiadások
9.814 e Ft
5. A Csicsergő Napköziotthonos Óvoda 2015. évi költségvetése
A Képviselő-testület a Csicsergő Napköziotthonos Óvoda 2015. évi 
d) költségvetési főösszegét 157.699 ezer forintban,

e) engedélyezett átlagos statisztikai állományi létszámát 42,5 főben

állapítja meg.
(16) A Csicsergő Napköziotthonos Óvoda 2015. évi költségvetési bevételi előirányzata (irányító szerv költségvetéséből kapott támogatás):
157.699 e Ft

(17) A Csicsergő Napköziotthonos Óvoda 2015. évi költségvetési kiadásai kiemelt előirányzatonként:
a) bér, személyi juttatások
115.004 e Ft
b) munkaadókat terhelő járulékok és szociális hozzájárulási adó
31.018 e Ft
c) dologi jellegű kiadások
11.677 e Ft
6. A Wass Albert Művelődési Központ és Könyvtár 2015. évi költségvetése
A Képviselő-testület a Wass Albert Művelődési Központ és Könyvtár 2015. évi 
d) költségvetési főösszegét 22.134 ezer forintban,

e) engedélyezett átlagos statisztikai állományi létszámát 4 főben

állapítja meg.
(18) A Wass Albert Művelődési Központ és Könyvtár 2015. évi költségvetési bevételei kiemelt előirányzatonként:

a) irányító szerv költségvetéséből kapott támogatás
19.458 e Ft

b) intézményi működési bevétel
2.676 e Ft

(19) A Wass Albert Művelődési Központ és Könyvtár 2015 évi költségvetési bevételei kiemelt előirányzatonként:

a) bér, személyi juttatások
8.018 e Ft
b) munkaadókat terhelő járulékok és szociális hozzájárulási adó
2.059 e Ft
c) dologi jellegű kiadások
12.057 e Ft
7. A Gondozási Központ 2015. évi költségvetése
A Képviselő-testület a Gondozási Központ 2015. évi 
d) költségvetési főösszegét 15.540 ezer forintban,

e) engedélyezett átlagos statisztikai állományi létszámát 3 főben

állapítja meg.
(20) A Gondozási Központ 2015. évi költségvetési bevételei kiemelt előirányzatonként: 

a) irányító szerv költségvetéséből kapott támogatás
4.848 e Ft
b) intézményi saját 
10.692 e Ft
(21) A Gondozási Központ 2015. évi költségvetési kiadásai kiemelt előirányzatonként:

a) bér, személyi juttatások
4.897 e Ft
b) munkaadókat terhelő járulékok és szociális hozzájárulási adó
1.333 e Ft
c) dologi jellegű kiadások
9.310e Ft
8. A Központi Konyha 2015 évi költségvetése
A Képviselő-testület a Központi Konyha 2015. évi 
d) költségvetési főösszegét 91.862 ezer forintban,

e) engedélyezett átlagos statisztikai állományi létszámát 12 főben

állapítja meg.
(22) A Gondozási Központ 2015. évi költségvetési bevételei kiemelt előirányzatonként: 

a) irányító szerv költségvetéséből kapott támogatás
67.869 e Ft

b) intézményi működési bevétel
23.993 e Ft

(23) A Gondozási Központ 2015. évi költségvetési kiadásai kiemelt előirányzatonként: 

a) bér, személyi juttatások
19.463 e Ft
b) munkaadókat terhelő járulékok és szociális hozzájárulási adó
5.299 e Ft
c) dologi jellegű kiadások
67.100 e Ft
9. A költségvetés végrehajtására vonatkozó szabályok

(1) A Képviselő-testület felhatalmazza a polgármestert és az intézményvezetőket a költségvetésben előírt bevételek és jóváhagyott kiadások teljesítésére.
(2) Az önkormányzat költségvetési rendeletében megjelenő bevételek és kiadások módosításáról, valamint a kiadási előirányzatok közötti átcsoportosításról a Képviselő-testület jogosult dönteni.

(3) A önkormányzati költségvetési szervek a kiadási és bevételi előirányzatokat saját hatáskörben az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 36. § (1)-(3) bekezdésében foglaltak szerint megemelhetik. A polgármester a költségvetési szerv saját hatáskörében végrehajtott előirányzat-módosításokról, átcsoportosításokról a Képviselő-testületet harminc napon belül tájékoztatja.
(4) Ha az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, e tényről a polgármester a képviselő-testületet tájékoztatja.

(5) Ha év közben az Országgyűlés, a Kormány, valamely költségvetési fejezet vagy elkülönített állami pénzalap az önkormányzat számára pótelőirányzatot biztosít, arról a polgármester a Képviselő-testületet negyedévente tájékoztatni köteles. A pótelőirányzatról a Képviselő-testület legalább félévenként – adott év június 30-ig, illetve december 31-ei hatállyal (a külön jogszabályban meghatározott határidőig) dönt a költségvetési rendeletének módosításával.

(6) Az önkormányzati gazdálkodás során az év közben létrejött hiány finanszírozási módja a hitelfelvétel a számlavezető pénzintézettől. A polgármester a hitelszerződés aláírásáról az azt közvetlenül követő Képviselő-testületi ülésen köteles tájékoztatást adni.

(7) Az önkormányzati gazdálkodás során az év közben létrejött költségvetési többletet pénzintézeti pénzlekötés útján, illetve rövid lejáratú befektetéssel kell hasznosítani.

(1) A költségvetési év kiadási előirányzatai terhére kötelezettségvállalásra az azokat terhelő korábbi kötelezettségvállalásokkal és egyéb fizetési kötelezettségekkel (a jogszabályon, jogerős vagy fellebbezésre tekintet nélkül végrehajtható bírósági, hatósági döntésen, vagy más, a fizetési kötelezettség összegét vagy az összeg megállapításának módját, továbbá a felek valamennyi jogát és kötelezettségét megállapító kötelező előíráson alapuló fizetési kötelezettség) csökkentett összegű eredeti vagy módosított kiadási előirányzatok (a továbbiakban: szabad előirányzat) mértékéig kerülhet sor.

(2) Több év, vagy a költségvetési éven túli év kiadási előirányzata terhére kötelezettségvállalásra a Képviselő-testület által megállapított, ennek hiányában a költségvetési év kiadási előirányzataival megegyező összegű kiadási előirányzatok szabad előirányzatának mértékéig kerülhet sor, amelynek fedezetét a kötelezettséget vállalónak a tervezésekor biztosítania kell.
(3) Kötelezettséget vállalni csak pénzügyi ellenjegyzés után, a pénzügyi teljesítés esedékességét megelőzően, – a (4) bekezdésben foglalt kivétellel – írásban lehet. A pénzügyi ellenjegyzőnek meg kell győződnie arról, hogy a szabad előirányzat rendelkezésre áll, a tervezett kifizetési időpontokban a pénzügyi fedezet biztosított, és a kötelezettségvállalás nem sérti a gazdálkodásra vonatkozó szabályokat.
(4) Nem szükséges előzetes írásbeli kötelezettségvállalás az olyan kifizetés teljesítéséhez, amely

a) értéke a százezer forintot nem éri el,

b) pénzügyi szolgáltatás igénybevételéhez kapcsolódik vagy

c) az (1) bekezdés szerinti egyéb fizetési kötelezettségnek minősül.

(5) Az általános és céltartalék feletti rendelkezési jogát a képviselő-testület nem ruházza át, azonban felhatalmazza a polgármestert, hogy vis maior helyzet esetén 1 millió Ft összegig – utólagos beszámolási kötelezettség mellett – önállóan vállaljon kötelezettséget a keret terhére.

(1) A költségvetési rendelet módosítása a Képviselő-testület kizárólagos hatáskörébe tartozik.
(2) Az értékpapír kibocsátása értékhatár tekintet nélkül a Képviselő-testület hatásköre. Az értékpapír vásárlás, értékesítés, és visszavásárlás jogát a Képviselő-testület 500 ezer forintig terjedő értékhatárig átruházza a polgármesterre. A polgármester a finanszírozási művelet megtörténtét követő következő Képviselő-testületi ülésen köteles tájékoztatást adni.
(3) A hitel, kölcsön felvétele és törlesztése értékhatár tekintet nélkül a Képviselő-testület hatásköre.
(4) A szabad pénzeszközök betétként való elhelyezésére a polgármester jogosult, aki a betét elhelyezésről az azt követő ülésén tájékoztatni köteles a Képviselő-testületet.
(5) A szabad pénzeszközként lekötött betét visszavonására 500 ezer forint értékhatárig jogosult a polgármester, a visszavonásról a következő képviselő-testületi ülésen köteles tájékoztatást adni.
(6) Az általános és céltartalék feletti rendelkezési jogát a képviselő-testület nem ruházza át.
10. Záró rendelkezések
(24) Az e rendeletben nem szabályozott kérdésekben az Áht., az Ávr. és az önkormányzat pénzügyi-számviteli szabályzatainak rendelkezései az irányadók.

(25) Ez a rendelet a kihirdetésének napján lép hatályba, de rendelkezéseit visszamenőlegesen, 2015. január 1-jétől kell alkalmazni.

Sülysáp, 2015. február 19.

Horinka László
Tóth Krisztina

